รัฐบาลไทย-ข่าวทำเนียบรัฐบาล-โฆษกรัฐบาลเผย “นายกฯ” ชู “ขาณุโมเดล” ตัวอย่างความสำเร็จการแก้ไขปัญหาข้าวอย่างยั่งยืน ลดต้นทุน เพิ่มรายได้เกษตรกร ด้วยการส่งเสริมพันธุ์ข้าว รักษานิเวศ ใช้จุลินทรีย์เพื่อการเกษตร
วันพฤหัสบดีที่ 7 กรกฎาคม 2565
โฆษกรัฐบาลเผย “นายกฯ” ชู “ขาณุโมเดล” ตัวอย่างความสําเร็จการแก้ไขปัญหาข้าวอย่างยั่งยืน ลดต้นทุน เพิ่มรายได้เกษตรกร ด้วยการส่งเสริมพันธุ์ข้าว รักษานิเวศ ใช้จุลินทรีย์เพื่อการเกษตร
โฆษกรัฐบาลเผย “นายกฯ” ชู “ขาณุโมเดล” ตัวอย่างความสําเร็จการแก้ไขปัญหาข้าวอย่างยั่งยืน ลดต้นทุน เพิ่มรายได้เกษตรกร ด้วยการส่งเสริมพันธุ์ข้าว รักษานิเวศ ใช้จุลินทรีย์เพื่อการเกษตร
วันที่ 7 กรกฎาคม 2565 นายธนกร วังบุญคงชนะ โฆษกประจําสํานักนายกรัฐมนตรี เผยว่า จากแนวคิดการแก้ไขปัญหาข้าวของรัฐบาลภายใต้การนําของพลเอก ประยุทธ์ จันทร์โอชา นายกรัฐมนตรี ที่ใช้แนวทางการ “แก้ไขปัญหาอย่างยั่งยืน” สําหรับการผลิตข้าวทั้งระบบ ตั้งแต่ปี 2563 ด้วยการส่งเสริมการผลิตข้าวสายพันธุ์ใหม่ การพัฒนาพันธุ์ ตามที่ตลาดต้องการ การส่งเสริมและให้องค์ความรู้ในเทคโนโลยีใหม่ ๆ ซึ่งกลุ่มชาวนาที่ อ.ขาณุวรลักษบุรี จ.กําแพงเพชร ซึ่งเป็น “ชาวนานักรักษ์” ได้ขานรับแนวคิดดังกล่าว โดยปรับพฤติกรรมการผลิตข้าวและร่วมสร้างเป้าหมายใหม่ ๆ ตามที่นายกรัฐมนตรีดําริไว้ว่า “เราจะปลูกข้าวสู้เวียดนาม” โดยในวันนี้ (7 กรกฎาคม 2565) นายกรัฐมนตรีมีกําหนดการลงพื้นที่โครงการ “ขาณุโมเดล” โครงการตัวอย่างการแก้ไขปัญหาข้าว โดยใช้แนวทางการผลิตข้าวอย่างยั่งยืนของรัฐบาล ภายใต้ความร่วมมือระหว่างกรมการข้าว สํานักงานมาตรฐานสินค้าเกษตรและอาหารแห่งชาติ และพันธมิตรทั้งภาครัฐและเอกชน องค์กรเกษตรกร สมาคมชาวนาและเกษตรกรไทย สมาคมพัฒนาเศรษฐกิจเกษตรรักษ์โลก ที่เล็งเห็นความสําคัญในการส่งเสริมการผลิตข้าวอย่างยั่งยืน
โฆษกประจําสํานักนายกรัฐมนตรีกล่าวเพิ่มเติมว่า การลงพื้นที่ของนายกรัฐมนตรีที่ หมู่ 2 ต.แสนตอ อ.ขาณุวรลักษบุรี จ.กําแพงเพชร ในช่วงบ่ายวันนี้ เพื่อตรวจเยี่ยมการทํางานแบบโมเดลเศรษฐกิจของ “ขาณุโมเดล” ที่สามารถนํางบประมาณมาขยายผลต่อยอด นําไปสู่ความยั่งยืน ซึ่งกลุ่มปลูกข้าวขาณุ เป็นตัวอย่างที่กรมการข้าวสนับสนุนเมล็ดพันธุ์ข้าวนุ่ม กข79 ปี 2563/64 แค่ 2 ฤดูกาล ก็รู้จักนิสัยข้าว กข79 เป็นอย่างดี ทําให้การปรับเปลี่ยนพฤติกรรมการปลูกเริ่มเห็นผลเชิงประจักษ์ เมื่อกลุ่มเข้าใจลักษณะของพันธุ์ข้าว ก็มาขยายผลต่อยอด ได้ใบรับรอง GAP ยกระดับการผลิตเป็น GAP+ เป็น “ข้าวรักษ์โลก” เป็นการผลิตใช้ชีวภาพชีวภัณฑ์ ไม่เผาฟาง ทําให้ข้าวสวย ข้าวเปลือกได้คุณภาพทางกายภาพดี โรงสีให้ราคาดีเป็นที่น่าพอใจ คุณภาพดีสม่ําเสมอจนต้องจองล่วงหน้า ความยั่งยืนจึงเกิดขึ้น ซึ่งรัฐบาลภายใต้การนําของ พลเอก ประยุทธ์ จันทร์โอชา นายกรัฐมนตรี ต้องการสร้างความยั่งยืนให้พี่น้องเกษตรกร สามารถผลิตข้าวได้อย่างยั่งยืน โดยรัฐบาลพร้อมจะสนับสนุนส่งเสริมให้ขาณุโมเดลและทุกกลุ่ม เป็นแหล่งผลิตข้าวคุณภาพดีและยั่งยืน ให้เติบโตอย่างถาวรไปด้วยกัน
“ในช่วงเวลาที่ผ่านมา นายกรัฐมนตรีได้ลงพื้นที่ไปฟังเสียงชาวนาด้วยตัวเอง จัดงานงานข้าววิถีไทยที่ทําเนียบรัฐบาล แนะนําข้าวไรซ์เบอรี่ ส่งเสริมให้ปลูกข้าวพื้นนุ่มที่แข่งขันได้ในการส่งออก เพื่อช่วยชาวนา ซึ่งจากความเพียรพยายามทุกวิถีทางของนายกรัฐมนตรีเพื่อให้วิถีชาวนาและข้าวไทยมีความยั่งยืน ได้ออกดอกออกผล มีความสําเร็จ เพื่อให้ชาวนาไม่ต้องตกเป็นจําเลยของสังคมว่าต้องใช้งบประมาณอุ้มชาวนา ขอย้ําว่าการผลิตข้าวอย่างยั่งยืน จะเป็นการแก้ไขปัญหาข้าวที่มีความสําคัญต่อภาคการผลิตข้าวของประเทศ โดยรัฐบาลชุดปัจจุบันได้แก้ปัญหาทั้งระบบ ปรับระบบการผลิตข้าวให้เข้าสู่วงจรปกติตั้งแต่ปี 2563 ชาวนาได้รับการส่งเสริมเมล็ดพันธุ์บริสุทธิ์ ได้รับการสนับสนุนเทคโนโลยี การผลิตที่คํานึงระบบนิเวศ การส่งเสริมข้าวสายพันธุ์ใหม่ ๆ ซึ่งล้วนแต่เป็นการให้คันเบ็ดแทนการให้ปลา เมื่อระบบการผลิตข้าวได้มาตรฐานคุณภาพ โรงสี/ผู้ส่งออก ก็สามารถกลับเข้าไปในตลาดที่เลิกซื้อข้าวของไทยได้ ทั้งนี้ นายกรัฐมนตรีได้ฝากย้ําขอเป็นกําลังใจให้เกษตรกรและชาวนาทุกคน ให้เติบโตไปด้วยกันอย่างยั่งยืน” โฆษกประจําสํานักนายกรัฐมนตรีกล่าว